เอกสารแนบ 3 : รายงานคณะกรรมการตรวจสอบ

คณะกรรมการตรวจสอบของบริษัทฯ ประกอบด้วยกรรมการอิสระจำนวน 3 ท่าน ซึ่งมีความรู้
ความเชี่ยวชาญและประสบการณ์ด้านการเงินและการบัญชี การบริหารองค์กร การบริหารจัดการ
การตรวจสอบภายใน และกฎหมายเกี่ยวกับภาษีอากร โดยมี นายสุรพล สินธุวณิชย์
เป็นประธานคณะกรรมการตรวจสอบ นางสาวนฤมล วังศธรธนคุณ และ นายชัชวาล
เตรียมวิจารณ์กุล เป็นกรรมการตรวจสอบ

ในรอบปี 2550
คณะกรรมการตรวจสอบได้ปฏิบัติหน้าที่ตามความรับผิดชอบและขอบเขตหน้าที่ที่ได้รับมอบหมายจากคณะกรรมการบริษัท
โดยมีการประชุมคณะกรรมการตรวจสอบรวมทั้งสิ้น 12 ครั้ง สรุปผลการดำเนินงานดังนี้

(1) สอบทานรายงานทางการเงินและงบการเงินของบริษัทและบริษัทย่อย
    โดยมีการพิจารณารายงานทางการเงินและงบการเงินของบริษัทและบริษัทย่อยรายไตรมาสและรายปีร่วมกับฝ่ายบริหารและผู้สอบบัญชีจากสำนักงานสอบบัญชี
    ดี ไอ เอ ซึ่งคณะกรรมการตรวจสอบได้ให้คำแนะนำและข้อคิดเห็นต่างๆ
    เพื่อให้งบการเงินและรายงานทางการเงินของบริษัทฯ มีข้อมูลครบถ้วน ถูกต้อง
    และเป็นไปตามมาตรฐานการบัญชีและกฎระเบียบที่เกี่ยวข้อง
    ขณะเดียวกันได้รับฟังและนำข้อสังเกตของผู้สอบบัญชีมาพิจารณาและหารือร่วมกับฝ่ายบริหารเพื่อปรับปรุงการดำเนินงานและระบบการบัญชีของบริษัทฯ
    ให้เหมาะสม

(2) สอบทานให้บริษัทมีระบบการควบคุมภายในและระบบการตรวจสอบภายในที่เพียงพอ เหมาะสม
    และมีประสิทธิผล
    โดยมีการสอบทานระบบการควบคุมภายในและประเมินความเพียงพอของระบบการควบคุมภายในของบริษัทฯ
    ตามเกณฑ์ของตลาดหลักทรัพย์แห่งประเทศไทย (ตลท.) และ
    สำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.)
    ซึ่งพบว่าการควบคุมภายในของบริษัทมีความเพียงพอและมีประสิทธิผล และผู้สอบบัญชีของบริษัทฯ
    ได้ให้ความเห็นสอดคล้องกันว่าไม่พบประเด็นปัญหาหรือข้อบกพร่องที่เป็นสาระสำคัญ
    รวมถึงติดตามการดำเนินการแก้ไข ปรับปรุง ระบบงานของหน่วยงานต่างๆ
    ตามรายงานผลการตรวจสอบของฝ่ายตรวจสอบภายใน และผลการปฏิบัติงานของฝ่ายกำกับดูแล
    ในประเด็นที่มีนัยสำคัญเพื่อให้มั่นใจว่าปัญหาหรือข้อบกพร่องในระบบงานได้รับการปรับปรุงหรือแก้ไขอย่างเหมาะสม

(3) กำกับดูแลให้มีการเปิดเผยข้อมูลตามเกณฑ์ที่กำหนดของ ตลท.และ
    ก.ล.ต.โดยพิจารณาและให้ความเห็นชอบรายงานข้อมูลในแบบแสดงรายการข้อมูลประจำปี
    (56–1) และรายงานประจำปี (56–2)
    โดยเฉพาะเรื่องการรายงานเรื่องกำกับดูแลกิจการที่ดี รายการที่เกี่ยวโยงกัน และ
    การควบคุมภายใน นอกจากนี้ได้มีการสอบทานรายการระหว่างกันต่างๆ
    ที่ทำกับบริษัทที่เกี่ยวโยงกัน
    บริษัทย่อยและบริษัทร่วมเพื่อให้มั่นใจว่าบริษัทได้ดำเนินการตามเกณฑ์และข้อกำหนดของหน่วยงานที่กำกับดูแล
    พร้อมกับสนับสนุนให้บริษัทฯ
    เปิดเผยข้อมูลกรณีมีรายการที่เกี่ยวโยงกันหรือรายการที่อาจขัดแย้งทางผลประโยชน์ให้ถูกต้อง
    ครบถ้วน
    และสอบทานว่ารายการดังกล่าวได้ดำเนินการอย่างสมเหตุสมผลและคำนึงถึงผลประโยชน์ของผู้ถือหุ้น

(4) พิจารณาแผนการตรวจสอบและงบประมาณประจำปี
    อัตรากำลังคนของฝ่ายตรวจสอบภายในและฝ่ายกำกับดูแล
    รวมทั้งได้มีการสอบทานรายงานผลการตรวจสอบภายในเพื่อติดตามดูแลว่าการปฏิบัติงานเป็นไปตามแผนงานที่ได้รับอนุมัติ
    มีประสิทธิภาพ มีระบบการควบคุมและการแก้ไขปรับปรุงที่เหมาะสม

(5) ติดตามหน่วยงานที่ฝ่ายจัดการมอบหมายให้ทำหน้าที่รับผิดชอบเรื่องบริหารความเสี่ยงเพื่อให้มั่นใจว่าบริษัทฯได้บริหารจัดการความเสี่ยงที่มีประสิทธิผลหรือมีการจัดการให้ความเสี่ยงลดลงอยู่ในระดับที่ยอมรับได้
    และเพื่อนำไปเป็นแนวทางในการวางแผนการตรวจสอบของสำนักตรวจสอบภายในได้อย่างเหมาะสม

(6) พิจารณาคัดเลือกและเสนอแต่งตั้งผู้สอบบัญชี รวมถึงการกำหนดค่าตอบแทนผู้สอบบัญชี
    โดยร่วมกับฝ่ายบริหารประเมินผลการปฏิบัติงานของผู้สอบบัญชีของบริษัทฯในรอบปี 2550
    และความเหมาะสมของค่าสอบบัญชีที่เสนอสำหรับปี 2551
    โดยบริษัทได้รับหนังสือเสนองานสอบบัญชีสำหรับปี 2551 จากบริษัท
    ไพร้ซวอเตอร์เฮาส์คูเปอร์ส เอบีเอเอส จำกัด และ บริษัท เคพีเอ็มจี ภูมิไชย สอบบัญชี
    จำกัด
    ซึ่งจากการพิจารณาผลงานของผู้สอบบัญชีที่ปฏิบัติให้กับบริษัทจดทะเบียนอื่นในรอบปีที่ผ่านมา
    และค่าสอบบัญชีที่เสนอ
    คณะกรรมการตรวจสอบจึงเห็นควรเสนอคณะกรรมการบริษัทเพื่อขออนุมัติผู้ถือหุ้นแต่งตั้ง บริษัท
    ไพร้ซวอเตอร์เฮาส์คูเปอร์ส เอบีเอเอส จำกัด เป็นผู้สอบบัญชีของบริษัทประจำปี 2551
    โดยกำหนดค่าสอบบัญชีเป็นจำนวนเงินไม่เกิน 800,000.- บาท
    ทั้งนี้ไม่รวมค่าใช้จ่ายที่เกี่ยวเนื่องกับงานตรวจสอบที่คิดตามจริง

  (7)
  ร่วมกับฝ่ายบริหารพิจารณาแนวทางการพัฒนาและปรับปรุงการดำเนินงานด้านบรรษัทภิบาลและการจัดประชุมผู้ถือหุ้นของบริษัทให้มีการดำเนินการที่เป็นไปตามเกณฑ์การวัดผลของหน่วยงานที่กำกับดูแลให้มากที่สุดเพื่อยกระดับผลการประเมินของบริษัทให้อยู่ในระดับที่สูงขึ้น

(8) พิจารณาและทบทวนขอบเขตหน้าที่ของคณะกรรมการตรวจสอบและกฎบัตรของฝ่ายตรวจสอบภายในให้เหมาะสมกับสถานะและการดำเนินงานของบริษัท

  (9) เข้ารับการอบรม สัมมนาเพื่อพัฒนาและส่งเสริมความรู้
  ความสามารถของกรรมการตรวจสอบในหลักสูตรที่เกี่ยวข้องโดยในรอบปี 2550
  กรรมการตรวจสอบจำนวน 2
  ท่านได้เข้ารับการอบรมในหลักสูตรที่เกี่ยวข้องกับหลักการบัญชีและภาษีอากรของตลาดหลักทรัพย์แห่งประเทศไทย
  และกรรมการตรวจสอบจำนวน 1
  ท่านได้เข้ารับการอบรมในหลักสูตรที่เกี่ยวข้องกับมาตรฐานการบัญชีของไทยและสากล
  ระบบการควบคุมภายในและการบริหารความเสี่ยง การกำกับดูแลงานตรวจสอบภายใน
  ของสภาวิชาชีพบัญชีในพระบรมราชูปถัมภ์

(10) กำหนดให้มีการประเมินผลการปฏิบัติงานของตนเองเพื่อให้สามารถรับทราบผลงาน
     รวมถึงปัญหาต่างๆ
     เพื่อการปรับปรุงแก้ไขการปฏิบัติหน้าที่ของคณะกรรมการตรวจสอบและทุกฝ่ายที่เกี่ยวข้องให้ดียิ่งขึ้น
     โดยเกณฑ์การประเมินผลจะพิจารณาว่าได้มีการปฏิบัติในแต่ละเรื่องหรือไม่และมีระดับประสิทธิผลในระดับใด
     โดยภาพรวมของผลการประเมินในปี 2550 อยู่ในเกณฑ์ที่ดีมาก

     ในนามคณะกรรมการตรวจสอบ

     นายสุรพล สินธุวณิชย์

  ประธานคณะกรรมการตรวจสอบ

13 มีนาคม 2551